CELEX: 52014PC0223
Language: et
Date: 2014-04-15 00:00:00
Title: Ettepanek: NÕUKOGU OTSUS, millega määratakse kindlaks Euroopa Liidu Maailma Kaubandusorganisatsiooni peanõukogus võetav seisukoht Afganistani Islamivabariigi WTOga ühinemise kohta

|
			
		
		
		52014PC0223
		
			Ettepanek: NÕUKOGU OTSUS, millega määratakse kindlaks Euroopa Liidu Maailma Kaubandusorganisatsiooni peanõukogus võetav seisukoht Afganistani Islamivabariigi WTOga ühinemise kohta /* COM/2014/0223 final - 2014/0125 (NLE) */
			
				
		
		
			
			   	SELETUSKIRI
I. SISSEJUHATUS
Maailma Kaubandusorganisatsiooni (WTO)
liikmete ja Afganistani vahelised läbirääkimised Afganistani WTOga ühinemise
tingimuste üle on jõudnud lõppjärku. Nimetatud läbirääkimised algasid pärast
seda, kui Afganistan esitas 2004. aastal liikmekssaamise taotluse, ning on
kestnud 10 aastat. Afganistani ühinemistaotlust on uuritud kooskõlas WTO
peanõukogu suunistega vähim arenenud riikide ühinemise kohta ning nüüd peab
Euroopa Liidu toimimise lepingu kohaselt tegema nõukogu otsuse, millega
kiidetakse heaks Afganistani ühinemise tingimused, enne kui EL saab heakskiitu
WTOs ametlikult toetada.
Järgmisena on esitatud ühinemistingimuste
kokkuvõte.
II. AFGANISTANI WTOga ÜHINEMISE TINGIMUSED
SEKTORITE KAUPA
Kohustuste loetelu
Kaubad (üldine)
Afganistani keskmine lõplik seotud
tollimaksumäär ühinemiskavas on 15,1 %.
Põllumajandustoodete keskmine lõplik seotud
tollimaksumäär on kõrgem (29,6 %) kui vastav suurus tööstustoodete puhul
(8,8 %). Tariifide piirmäärad on põllumajanduses samuti kõrgemad (kuni
60–70 % teatavatel põllumajandustoodetel võrreldes kuni 50 %-ga
tööstustoodetel).
Afganistan rakendab lõplikke seotud
tollimaksumäärasid alates ühinemise kuupäevast, v.a teatavate
infotehnoloogiatoodete (nt elektronlülitused, videokaamerad) impordi puhul, mis
liberaliseeritakse täielikult 2019. aastaks.
Tariifide
keskmised tasemed on Afganistani kui vähim arenenud riigi staatust, selle
majanduse väiksust ja haavatavust silmas pidades väga mõistlikud. Seni on ELil
olnud tavaks pidada vähim arenenud riikide puhul võrreldava suurusega
majanduste jaoks mõistlikuks nimetatutest kõrgemaid tariifimäärasid. Eespool
öeldut arvesse võttes jäetakse kavas sidumata:
–              
41 selliste põllumajandustoodete tariifirida,
millega kauplemine on Afganistanis keelatud (sealiha ja sealihatooted, õlu,
vein ja piiritusjoogid), ning
–              
183 tööstustoodete tariifirida, mis vastab
4,4 %-le kavas sisalduvatest tööstustoodete tariifiridadest (vastavalt
hiljuti heaks kiidetud läbirääkimissuunistele vähim arenenud riikide WTOga
ühinemise kohta, mille kohaselt võib jätta kuni 5 % tööstustoodete
tariifiridadest sidumata).
Tööstuskaubad 
–              
Mittepõllumajanduslike toodete keskmine lõplik
seotud tollimaksumäär on 8,8 %.
–              
Kõrgeimad, 30 %-ni ulatuvad keskmised maksumäärad
on keraamikasektoris, sellele järgnevad 15–20 % keskmise maksumääraga
mööbli-, klaasi- ja tekstiilisektor.
–              
Madalaimat keskmist maksumäära (0 %) pakutakse
infotehnoloogiatoodete sektoris ning see võetakse kasutusele 2019. aastaks.
–              
Suurimad tööstustoodete tariifimäärad on 50 %
sõiduautode puhul ja 30 % keraamika- ja mitmesuguste tekstiilitoodete
puhul.
–              
Tööstustoodete 183 sidumata tariifirida hõlmavad
tooraineid, vaipu, jalatseid ja mööblit.
Põllumajandustooted 
–              
Põllumajandustoodete keskmine lõplik seotud
tollimaksumäär on 29,6 %.
–              
Põllumajanduses on suurimad tariifimäärad 70 %
teatavate puuvilja- ja marjamahlade puhul ja 60 % mitmesuguste
põllumajandustoodete, nagu lamba- ja veiseliha, köögiviljade, puuviljade ja
marjade, pähklite, tomatite, kartulite, tubaka ja mineraalvee puhul.
–              
Põllumajandustoodete 41 sidumata tariifirida
hõlmavad tooteid, millega kauplemine on Afganistanis keelatud (sealiha ja
sealihatooted, õlu, vein ja piiritusjoogid).
Eksporditollimaksud
Afganistan on võtnud eksporditollimaksu määra
külmutamise ja vähendamise kohustuse. Ta ei võta kasutusele eksporditollimaksu
toodete puhul, mille suhtes seda praegu ei kohaldata. Kehtivate tollimaksude
osas vähendatakse kriitilise tähtsusega toorainete seotud maksimummäärasid viie
aasta jooksul alates ühinemiskuupäevast.
Teenused 
Afganistani teenuste valdkonna erikohustuste
loendiga võib rahule jääda, arvestades et tegemist on ühe vähim arenenud
riigiga. Afganistan võtab turulepääsu ja võrdse kohtlemisega seotud riiklikud
kohustused mitmesugustes teenustesektorites, mis hõlmavad kutseteenuseid,
arvuti- ja teisi ettevõtlusteenuseid, sideteenuseid (kulleri- ja
telekommunikatsiooniteenused), ehitus-, turustus-, eraharidus-, keskkonna- ja
finantsteenuseid (kindlustus- ja pangandusteenused), haiglateenuseid ning
hotelli-, restorani- ja transporditeenuseid (mere- ja õhutransport ning
abiteenused).
Ühinemisprotokolliga võetud
kohustused
Ühinemisprotsessi viimases, mitmepoolses
etapis püüdsid WTO liikmed koos tagada Afganistani kaubandusseaduste ja
-institutsioonide põhimõttelist vastavust WTO eeskirjadele ja kokkulepetele,
pannes need kirja ühinemisprotokolli ja töörühma aruandesse. 
Mitmes valdkonnas taotleti üleminekuperioode.
ELi seisukohast on eriti tähtsad järgmised küsimused:
Riigisiseste maksude kohaldamine impordi
suhtes: praegu kohaldatav fikseeritud maks ja
ettevõtte tulumaks on täielikus vastavuses WTO kohustustega alles 2020. aastal;
 muude impordilt kogutavate riigisiseste maksude ja tasude WTO nõuetega
vastavusse viimine algab ühinemise kuupäevast.
Tehnilised kaubandustõkked: Afganistan rakendab tehniliste kaubandustõkete lepingu täielikult
1. jaanuariks 2016. Tegevuskava on esitatud töörühma aruandes.
Sanitaar- ja fütosanitaarmeetmed: Afganistan kasutab 1. jaanuarini 2018 kestvat üleminekuperioodi
sanitaar- ja fütosanitaarmeetmete lepingu täielikuks rakendamiseks, nagu on
märgitud töörühma aruandes sisalduvas tegevuskavas.
Kaubandusalased investeerimismeetmed: kaubandusalaste investeerimismeetmete leping rakendatakse
täielikult 31. detsembriks 2020; selleks kuupäevaks peavad olema tühistatud
süsivesinike seaduses ja kaevandusseaduses sisalduvad omamaise osaluse nõuded
kaupade puhul.
Intellektuaalomandi õiguste kaubandusaspektid:
intellektuaalomandi õiguste kaubandusaspektide leping rakendatakse täielikult
1. jaanuariks 2016, nagu on märgitud töörühma aruandes sisalduvas tegevuskavas.
III. SOOVITUS
Esitades Afganistani WTOga ühinemise
tingimused nõukogule heakskiitmiseks, on komisjon seisukohal, et nimetatud
tingimused moodustavad tasakaalustatud ja ulatusliku kogumi turu avamisega seotud
kohustustest, mis toovad märkimisväärset kasu nii Afganistanile kui ka tema WTO
partneritele.
2014/0125 (NLE)
Ettepanek:
NÕUKOGU OTSUS,
millega määratakse kindlaks Euroopa Liidu
Maailma Kaubandusorganisatsiooni peanõukogus võetav seisukoht Afganistani
Islamivabariigi WTOga ühinemise kohta
EUROOPA LIIDU NÕUKOGU,
võttes arvesse Euroopa Liidu toimimise
lepingut, eriti selle artiklit 91, artikli 100 lõiget 2 ning artikli 207 lõike
4 esimest lõiku koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)       21. novembril 2004 esitas
Afganistani Islamivabariigi valitsus Maailma Kaubandusorganisatsiooni (WTO)
asutamislepingu (Marrakechi leping) XII artikli kohaselt taotluse nimetatud
lepinguga ühinemiseks.
(2)       13. detsembril 2004
moodustati Afganistani Islamivabariigi  ühinemist käsitlev töörühm, et jõuda
kokkuleppele ühinemistingimuste osas, mis oleksid vastuvõetavad nii Afganistani
Islamivabariigile kui ka kõigile WTO liikmetele.
(3)       Komisjon pidas liidu nimel läbirääkimisi
turu avamisega seotud mitmesuguste Afganistani Islamivabariigi võetavate
kohustuste üle, mis rahuldaksid Euroopa Liidu nõudmisi.
(4)       Nimetatud kohustused on nüüd
kirja pandud Afganistani Islamivabariigi WTOga ühinemise protokolli.
(5)       Ühinemisel WTOga on
eeldatavasti positiivne ja kestev mõju Afganistani Islamivabariigi
majandusreformidele ja jätkusuutlikule arengule.
(6)       Seepärast tuleks
ühinemisprotokoll heaks kiita.
(7)       WTO asutamislepingu XII
artiklis on sätestatud, et ühinemistingimustes lepivad kokku ühinev riik ja WTO
ning WTO poolt kiidab ühinemistingimused heaks WTO ministrite konverents. WTO
asutamislepingu IV artikli lõikes 2 on sätestatud, et ministrite konverentsi
istungite vaheaegadel täidab selle ülesandeid peanõukogu.
(8)       Seepärast tuleb määrata
kindlaks liidu võetav seisukoht WTO peanõukogus Afganistani Islamivabariigi
ühinemise kohta WTOga,
ON VASTU VÕTNUD KÄESOLEVA OTSUSE: 
Artikkel 1
Euroopa Liit võtab Maailma
Kaubandusorganisatsiooni peanõukogus seisukoha, et Afganistani Islamivabariigi
ühinemine WTOga tuleb heaks kiita.
Artikkel 2
Käesolev otsus jõustub selle vastuvõtmise
päeval.
Brüssel,
                                                                       Nõukogu
nimel
                                                                       eesistuja